**Akcinė bendrovė “KLAIPĖDOS ENERGIJA“**

**ĮSTATAI**

1. **BENDROJI DALIS**
   1. Akcinė bendrovė “KLAIPĖDOS ENERGIJA“, toliau šiuose įstatuose vadinama „Bendrove“, yra Lietuvos Respublikoje įregistruota akcinė bendrovė, kurios įstatinis kapitalas padalytas į dalis, vadinamas akcijomis.
   2. Bendrovė įsteigta ir vykdo veiklą vadovaujantis Lietuvos Respublikos Konstitucija, Lietuvos Respublikos civiliniu kodeksu, Lietuvos Respublikos akcinių bendrovių įstatymu (toliau – Akcinių bendrovių įstatymas) ir kitais įstatymais, Lietuvos Respublikos Vyriausybės nutarimais, kitais teisės aktais ir šiais įstatais. Šiuose įstatuose neaptartus klausimus reglamentuoja Lietuvos Respublikos įstatymai.
   3. Bendrovės teisinė forma - akcinė bendrovė.
   4. Bendrovės pavadinimas yra - Akcinė bendrovė “KLAIPĖDOS ENERGIJA“.
   5. Bendrovė yra ribotos civilinės atsakomybės privatus juridinis asmuo. Pagal savo prievoles bendrovė atsako tik savo turtu, išskyrus Lietuvos Respublikos civiliniame kodekse nustatytus atvejus.
   6. Bendrovės finansiniai metai yra kalendoriniai metai.
   7. Bendrovė įsteigta neribotam laikui.
2. **BENDROVĖS VEIKLOS TIKSLAI IR OBJEKTAS**
   1. Pagrindiniai Bendrovės veiklos tikslai yra užtikrinti šilumos ir elektros gamybą, Klaipėdos miesto ir rajono šilumos vartotojų aprūpinimą centralizuotai tiekiama šiluma, karštu vandeniu, tiekiamos energijos kokybę pagal galiojančius norminius dokumentus bei jos tiekimo nepertraukiamumą, energetikos objektų statybą, plėtimą ir modernizaciją, saugų jų eksploatavimą, racionaliai naudoti Bendrovės turtą bei kitus išteklius, siekti pelno, kad būtų patenkinti akcininkų turtiniai interesai.
   2. Bendrovės veiklos objektas yra šilumos ir elektros energijos gamyba, centralizuotai tiekiamos šilumos ir karšto vandens perdavimas, paskirstymas ir tiekimas.
   3. Bendrovė gali vykdyti ir kitą šiuose įstatuose nenurodytą įstatymų nedraudžiamą veiklą. Licencijuojamą veiklą Bendrovė gali vykdyti tik gavusi atitinkamas licencijas ir leidimus.
3. **BENDROVĖS KAPITALAS IR AKCIJOS**
   1. Bendrovės įstatinis kapitalas lygus 44 200 927,10 (keturiasdešimt keturiems milijonams dviem šimtams tūkstančių devyniems šimtams dvidešimt septyniems eurams ir 10 ct).
   2. Bendrovės įstatinis kapitalas padalintas į 15 241 699 (penkiolika milijonų du šimtus keturiasdešimt vieną tūkstantį šešis šimtus devyniasdešimt devynias) paprastąsias vardines 2,90 Eur (dviejų eurų ir 90 ct) nominalios vertės akcijas.
   3. Visos Bendrovės akcijos yra vienos klasės - paprastosios vardinės akcijos.
   4. Bendrovės akcijos yra nematerialios. Jos fiksuojamos įrašais asmeninėse vertybinių popierių sąskaitose. Bendrovės akcininkų asmeninės vertybinių popierių sąskaitos tvarkomos vertybinių popierių rinką reglamentuojančių teisės aktų nustatyta tvarka.
4. **AKCININKŲ TEISĖS**
   1. Visos Bendrovės akcijos yra vienos klasės - paprastosios vardinės akcijos, suteikiančios vienodas teises.
   2. Paprastoji vardinė akcija jos savininkui (akcininkui) suteikia šias turtines teises:
      1. gauti Bendrovės pelno dalį (dividendą);
      2. gauti Bendrovės lėšų, kai Bendrovės įstatinis kapitalas mažinamas siekiant akcininkams išmokėti Bendrovės lėšų;
      3. gauti likviduojamos Bendrovės turto dalį;
      4. neatlygintinai gauti akcijų, kai įstatinis kapitalas didinamas iš Bendrovės lėšų, išskyrus Akcinių bendrovių įstatyme nustatytas išimtis;
      5. pirmumo teise įsigyti Bendrovės išleidžiamų akcijų ar konvertuojamųjų obligacijų, išskyrus atvejį, kai visuotinis akcininkų susirinkimas Akcinių bendrovių įstatymo nustatyta tvarka nusprendžia pirmumo teisę visiems akcininkams atšaukti;
      6. įstatymų nustatytais būdais skolinti Bendrovei, tačiau Bendrovė, skolindamasi iš savo akcininkų, neturi teisės įkeisti akcininkams savo turto.
      7. kitas Akcinių bendrovių ir kitų įstatymų nustatytas turtines teises.
   3. Paprastoji vardinė akcija jos savininkui (akcininkui) suteikia šias neturtines teises:
      1. dalyvauti visuotiniuose akcininkų susirinkimuose;
      2. iš anksto pateikti Bendrovei klausimų, susijusių su visuotinių akcininkų susirinkimų darbotvarkės klausimais;
      3. pagal akcijų suteikiamas teises balsuoti visuotiniuose akcininkų susirinkimuose;
      4. gauti Akcinių bendrovių įstatyme nurodytą informaciją apie Bendrovę;
      5. kreiptis į teismą su ieškiniu, prašydami atlyginti Bendrovei žalą, kuri susidarė dėl Bendrovės vadovo ir valdybos narių pareigų, nustatytų šiuose įstatuose, Akcinių bendrovių ir kituose įstatymuose, nevykdymo ar netinkamo vykdymo, taip pat kitais įstatymų nustatytais atvejais;
      6. kitas įstatymų ir Bendrovės įstatų numatytas neturtines teises.
   4. Viena bendrovės paprastoji vardinė 2,90 eurų nominalios vertės akcija visuotiniame akcininkų susirinkime suteikia vieną balsą. Balsavimo teisę visuotiniuose akcininkų susirinkimuose suteikia tik visiškai apmokėtos akcijos. Teisė balsuoti visuotiniuose akcininkų susirinkimuose gali būti uždrausta ar apribota Akcinių bendrovių ir kitų įstatymų nustatytais atvejais, taip pat kai ginčijama nuosavybės teisė į akciją ir teismas taiko laikinąsias apsaugos priemones, kuriomis apribota akcininko teisė balsuoti visuotiniuose akcininkų susirinkimuose.
5. **BENDROVĖS ORGANAI**
   1. Bendrovės organai yra šie:
      1. visuotinis akcininkų susirinkimas;
      2. stebėtojų taryba;
      3. valdyba;
      4. Bendrovės vadovas.
   2. Visuotinis akcininkų susirinkimas yra aukščiausias Bendrovės organas. Visuotinio akcininkų susirinkimo kompetencija ir jo sušaukimo bei sprendimų priėmimo tvarka nesiskiria nuo nustatytosios Akcinių bendrovių įstatyme.
   3. Stebėtojų taryba yra kolegialus Bendrovės veiklos priežiūrą atliekantis organas. Stebėtojų tarybą 4 metams iš 7 narių renka visuotinis akcininkų susirinkimas. Bendrovės tarybos kompetencija, jos narių rinkimo ir atšaukimo bei sprendimų priėmimo tvarka nesiskiria nuo nustatytosios Akcinių bendrovių įstatyme.
   4. Bendrovės valdyba yra kolegialus valdymo organas, kurį sudaro 3 nariai. Valdybą 4 metams renka stebėtojų taryba. Bendrovės valdybos kompetencija, jos narių rinkimo ir atšaukimo bei sprendimų priėmimo tvarka nesiskiria nuo nustatytosios Akcinių bendrovių įstatyme. Bendrovės valdyba, prieš priimdama šiuos sprendimus turi gauti visuotinio akcininkų susirinkimo pritarimą, t. y.:
      1. dėl ilgalaikio turto, kurio balansinė verte didesnė kaip 1/20 Bendrovės įstatinio kapitalo, investavimo, perleidimo, nuomos (skaičiuojama atskirai kiekvienai sandorio rūšiai);
      2. dėl ilgalaikio turto, kurio balansinė vertė didesnė kaip 1/20 Bendrovės įstatinio kapitalo, įkeitimo ir hipotekos (skaičiuojama bendra sandorių suma);
      3. dėl kitų asmenų prievolių, kurių suma didesnė kaip 1/20 Bendrovės įstatinio kapitalo, įvykdymo laidavimo ar garantavimo.
   5. Bendrovės valdyba Šilumos ūkio įstatymo nustatyta tvarka parengia ir teikia ir/ar tvirtina centralizuotai tiekiamos šilumos ir karšto vandens kainas.
   6. Bendrovės vadovas - generalinis direktorius yra vienasmenis Bendrovės valdymo organas. Bendrovės santykiuose su kitais asmenimis Bendrovės vardu vienvaldiškai veikia Bendrovės vadovas. Bendrovės vadovo kompetencija, jo rinkimo ir atšaukimo tvarka nesiskiria nuo nustatytosios Akcinių bendrovių įstatyme.
6. **BENDROVĖS PRANEŠIMŲ SKELBIMO TVARKA**
   1. Apie šaukiamą visuotinį akcininkų susirinkimą Bendrovės vadovas privalo viešai paskelbti VĮ „Registrų centras“ leidžiamame informaciniame leidinyje (toliau – **Šaltinis**) arba pranešti kiekvienam akcininkui asmeniškai pasirašytinai arba registruotu laišku (su patvirtinimu apie tokio laiško įteikimą) ne vėliau kaip likus 21 dienai iki visuotinio akcininkų susirinkimo dienos. Jeigu Bendrovė savo akcininkams sudaro galimybę visuotiniame akcininkų susirinkime dalyvauti ir balsuoti elektroninių ryšių priemonėmis, prieinamomis visiems akcininkams, visuotinis akcininkų susirinkimas ne mažesne kaip 2/3 visų susirinkime dalyvaujančių akcininkų akcijų suteikiamų balsų dauguma gali nuspręsti, kad Bendrovė apie neeilinį visuotinį akcininkų susirinkimą akcininkams praneštų šiame punkte nurodytu būdu ne vėliau kaip likus 16 dienų iki neeilinio visuotinio akcininkų susirinkimo dienos. Toks sprendimas galioja ne ilgiau kaip iki eilinio visuotinio akcininkų susirinkimo. Jeigu visuotinis akcininkų susirinkimas neįvyksta, pakartotinis visuotinis akcininkų susirinkimas šaukiamas ne anksčiau kaip praėjus 5 dienoms ir ne vėliau kaip praėjus 21 dienai nuo neįvykusio visuotinio akcininkų susirinkimo dienos. Apie pakartotinį visuotinį akcininkų susirinkimą akcininkams turi būti pranešta šiame punkte nustatytu būdu ne vėliau kaip likus 5 dienoms iki pakartotinio visuotinio akcininkų susirinkimo. Susirinkimas gali būti šaukiamas nesilaikant minėtų terminų, jeigu visi balsavimo teisę turintys asmenys su tuo raštiškai sutinka.
   2. Sprendimai dėl Bendrovės įstatinio kapitalo didinimo, mažinimo, numatomo Bendrovės pertvarkymo, reorganizavimo ir/ar likvidavimo turi būti atskleisti Lietuvos Respublikos civilinio kodekso, akcinių bendrovių ir kitų įstatymų nustatyta tvarka. Tais atvejais, kai Bendrovės valdymo organų sprendimai ar kita informacija turi būti skelbiami viešai, jie skelbiami Šaltinyje.
   3. Informacijos, nurodytinos Bendrovės laiškuose ir dokumentuose, turinį (rekvizitus) nustato Lietuvos Respublikos įstatymai.
7. **BENDROVĖS DOKUMENTŲ IR KITOS INFORMACIJOS PATEIKIMO AKCININKAMS TVARKA**
   1. Akcininkui raštu pareikalavus (reikalavimas Bendrovei įteikiamas Bendrovės buveinėje Bendrovės darbo valandomis arba atsiunčiamas paštu registruotu laišku), Bendrovė ne vėliau kaip per 7 dienas nuo reikalavimo gavimo dienos privalo sudaryti akcininkui galimybę susipažinti ir (ar) pateikti dokumentų, numatytų Akcinių bendrovių bei kituose įstatymuose, kopijas. Bendrovė gali atsisakyti sudaryti akcininkui galimybę susipažinti ir (ar) pateikti dokumentų, susijusių su Bendrovės komercine (gamybine) paslaptimi, konfidencialia informacija, kopijas, išskyrus atvejus, kai Bendrovės informacija akcininkui būtina įgyvendinti kituose teisės aktuose numatytus imperatyvius reikalavimus ir akcininkas užtikrina tokios informacijos konfidencialumą. Bendrovė privalo sudaryti akcininkui galimybę susipažinti su kita Bendrovės informacija ir (ar) pateikti dokumentų kopijas, jeigu tokia informacija ir dokumentai, įskaitant informaciją ir dokumentus, susijusius su Bendrovės komercine (gamybine) paslaptimi ir konfidencialia informacija, akcininkui būtini vykdant kituose teisės aktuose numatytus reikalavimus ir akcininkas užtikrina tokios informacijos ir dokumentų konfidencialumą. Bendrovė atsisako akcininkui pateikti dokumentų kopijas, jeigu negalima nustatyti dokumentų pareikalavusio akcininko tapatybės. Atsisakymą sudaryti akcininkui galimybę susipažinti ir (ar) pateikti dokumentų kopijas Bendrovė turi įforminti raštu, jeigu akcininkas to pareikalauja. Ginčus dėl akcininko teisės į informaciją sprendžia teismas.
   2. Reikalavimą pateikusiam akcininkui sudaroma galimybė Bendrovės buveinėje bendrovės darbo valandomis susipažinti su 7.1 punkte nurodytais dokumentais ir (ar) įteikti šių dokumentų kopijas. Bendrovės dokumentai, jų kopijos ar kita informacija akcininkams turi būti pateikiama neatlygintinai.
   3. Akcininkams pateikiamame Bendrovės akcininkų apskaitos dokumente turi būti nurodyti Bendrovės turimi kiekvieno akcininko, o jei akcija priklauso keliems akcininkams, - kiekvieno savininko ir jų atstovo duomenys, nurodyti Akcinių bendrovių įstatyme, akcininkui nuosavybės teise priklausančių akcijų skaičius.
8. **BENDROVĖS FILIALAI IR ATSTOVYBĖS**
   1. Bendrovė gali steigti filialus ir atstovybes Lietuvos Respublikos įstatymų nustatyta tvarka. Bendrovės filialų ir atstovybių skaičius neribojamas.
   2. Sprendimus dėl Bendrovės filialų ir atstovybių steigimo bei jų veiklos nutraukimo priima Bendrovės valdyba. Filialai ir atstovybės veikia pagal Bendrovės valdybos patvirtintus nuostatus.
   3. Filialui ar atstovybėms vadovauja filialo ar atstovybės vadovas - direktorius. Filialų ir atstovybių vadovus skiria ir atšaukia Bendrovės vadovas, gavęs Bendrovės valdybos pritarimą.
9. **BAIGIAMOSIOS NUOSTATOS**
   1. Bendrovės įstatų keitimo tvarka nesiskiria nuo Akcinių bendrovių įstatymo nustatytos tvarkos.
   2. Šie įstatai įsigalioja nuo jų įregistravimo dienos.

Įstatai pasirašyti 2022 m. [...] [...] d.